Meddelelse i medfør af artikel 114, stk. 4, i traktaten om Den Europæiske Unions funktionsmåde — Tilladelse til at opretholde nationale foranstaltninger, der er strengere end bestemmelserne i en EU-harmoniseringsforanstaltning

(EØS-relevant tekst)

(2020/C 124/06)

1. Ved brev af 27. januar 2020, der blev modtaget i Kommissionen den 30. januar 2020, meddelte Kongeriget Danmark Kommissionen sit ønske om at opretholde de nationale bestemmelser, der fastsætter en lavere grænse for cadmiumindholdet i handelsgødning end de harmoniserede grænseværdier i Europa-Parlamentets og Rådets forordning (EU) 2019/1009 (1). I den pågældende nationale bestemmelse (bekendtgørelse nr. 223 af 5. april 1989 om indhold af cadmium i fosforholdig gødning, i det følgende benævnt »den nationale foranstaltning«), fastsættes en grænseværdi på 48 mg/kg fosforpentoxid for fosforholdige handelsgødninger baseret på råfosfat med et totalt fosforindhold på 1 % eller derover (udregnet på vægtbasis). Dette er en fravigelse fra grænseværdien for cadmium som et forurenende stof i uorganiske makronæringsstofgødninger som omhandlet i bilag I, del II, produktfunktionskategori (PFC) 1(C)(I): uorganisk makronæringsstofgødning.

2. De første harmoniseringsregler på gødningsområdet blev fastsat i 1970'erne og 1980'erne ( 2 ) . De nugældende regler er fastsat ved Europa-Parlamentets og Rådets forordning (EF) nr. 2003/2003 ( 3 ) , som ophæves pr. 16. juli 2022 ved forordning (EU) 2019/1009. Det er frivilligt at anvende de harmoniseringsregler, der er fastsat på EU-plan. Det betyder, at en fabrikant kan vælge: 1) enten at markedsføre produkterne i henhold til de harmoniseringsregler, der er fastsat på EU-plan. I så fald betegnes disse produkter »harmoniserede produkter« og kan handles frit inden for det indre marked 2) eller at markedsføre produkterne i henhold til de nationale bestemmelser, der gælder i en medlemsstat. Produkterne benævnes da »ikkeharmoniserede produkter« og kan markedsføres i andre EU-medlemsstater på grundlag af artikel 34-36 i traktaten om Den Europæiske Unions funktionsmåde (TEUF) og Europa-Parlamentets og Rådets forordning (EF) nr. 764/2008 (4). På grundlag af forordning (EF) nr. 2003/2003 må en gødningstype, som tilhører en af gødningstyperne i forordningens bilag I, og som opfylder forordningens bestemmelser, betegnes »EF-gødning« (harmoniserede produkter). I forordning (EF) nr. 2003/2003 fastsættes der ingen grænseværdier for forurenende stoffer i EF-gødninger (harmoniserede produkter). Forordningen forpligter medlemsstaterne til ikke at forbyde, begrænse eller hindre markedsføring af »EF-gødning«, der opfylder kravene, herunder af grunde, der vedrører sammensætning, f.eks. indholdet af forurenende stoffer. Medlemsstaterne kan dog i deres nationale lovgivning fastsætte obligatoriske grænseværdier for forurenende stoffer, som gælder for ikkeharmoniserede produkter. Der er ved forordning (EU) 2019/1009 fastsat harmoniseringsregler for EU-gødningsprodukter, som omfatter flere kategorier af produkter end forordning (EF) nr. 2003/2003. Ved forordningen er der for første gang på EU-plan fastsat grænseværdier for forurenende stoffer i harmoniserede produkter. I forordningen nævnes »fosfatgødninger«, som er uorganiske makronæringsstofgødninger eller organisk-mineralske gødninger med et fosforindhold på mindst 5 masseprocent fosforpentoxid. Der er fastsat en grænseværdi for cadmium i fosfatgødninger på 60 mg/kg fosforpentoxid. Ligesom forordning (EF) nr. 2003/2003 forpligter forordningen medlemsstaterne til ikke at hindre tilgængeliggørelse på markedet af EU-gødningsprodukter, der opfylder kravene, af årsager, der vedrører indholdet af forurenende stoffer. Medlemsstaterne har dog mulighed for at opretholde eller indføre grænseværdier, der anses for passende for forurenende stoffer i ikkeharmoniserede produkter.

3. Kongeriget Danmark agter at opretholde den nationale grænseværdi på 48 mg/kg fosforpentoxid for cadmium, som fastsat i bilaget til den nationale foranstaltning. Indholdet af cadmium i fosforholdig gødning har været reguleret i Danmark siden 1989. Ifølge den danske meddelelse regulerer den nationale foranstaltning salg med henblik på anvendelse i Danmark af fosforholdige handelsgødninger baseret på råfosfat med et samlet fosforindhold på 1 % eller derover (udregnet på vægtbasis). De danske regler er af generel karakter og gælder både indenlandske og importerede fosforbaserede gødninger.

4. Kongeriget Danmark har analyseret de forventede nationale virkninger af grænseværdien på 60 mg/kg fosforpentoxid, der er fastsat ved forordning (EU) 2019/1009. Denne grænseværdi har givet anledning til væsentlige betænkeligheder med hensyn til beskyttelse af miljøet og menneskers sundhed med hensyn til eksponering for cadmium. Cadmium er et skadeligt tungmetal, der absorberes i miljøet af forskellige afgrøder og dermed udgør en risiko for menneskers sundhed gennem eksponering for cadmium via fødevarer. Cadmium kan i ekstreme tilfælde forårsage skader på nyrer og knogler.

5. Kongeriget Danmark hævder, at eksponering for cadmium og tilførsel af cadmium til landbrugsjorden generelt er lavere i Danmark end EU-gennemsnittet, takket være en række foranstaltninger, der allerede er iværksat og gennemført af Kongeriget Danmark, herunder en række målrettede foranstaltninger til reduktion af tilførslen af cadmium fra fosforgødninger til landbrugsjorden. Ydermere er det efter Kongeriget Danmarks opfattelse stadig nødvendigt at reducere eksponeringsniveauet i Danmark.

6. Den nationale foranstaltning fastsætter en grænseværdi for cadmium på 48 mg/kg fosforpentoxid i gødning, der sælges til brug i Danmark. Således forhindrer den ikke danske virksomheder i at købe gødning i andre lande med henblik på videresalg, enten på det indre marked eller i et tredjeland. Det danske marked for gødning anslås til at udgøre 2-3 % af det samlede europæiske marked. Kongeriget Danmark skønner, at den nationale grænseværdi for cadmium ikke har forårsaget nogen forstyrrelse på det indre marked i de mere end 20 år, den har været gældende. Kongeriget Danmark skønner, at cadmiumindholdet i landbrugsjord, der stammer fra handelsgødning i Danmark, vil stige, hvis den danske grænseværdi ikke opretholdes, og den højere EU-harmoniserede grænseværdi på 60 mg Cd/kg fosforpentoxid indføres i stedet. Dette skyldes, at handelsgødning med et højere cadmiumindhold sandsynligvis vil blive markedsført i Danmark og således øge det gennemsnitlige cadmiumindhold i de gødningstyper, der bruges i landet.

7. Cadmiumindholdet i gødning er blevet taget op på EU-plan ved forskellige lejligheder på grund af dets negative virkninger for menneskers sundhed og miljøet. Allerede i betragtning 15 i forordning (EF) nr. 2003/2003 bebudede Kommissionen, at den agtede at behandle spørgsmålet om utilsigtet indhold af cadmium i mineralsk gødning. I 2016 vedtog Kommissionen et forslag til Europa-Parlamentets og Rådets forordning om fastsættelse af regler om tilgængeliggørelse på markedet af CE-mærkede gødningsprodukter (5). Kommissionen foreslog at fastsætte en grænseværdi på 60 mg/kg fosforpentoxid for fosfatgødninger og gradvist at reducere denne grænseværdi til 20 mg/kg fosforpentoxid over en periode på 12 år efter den nye forordnings anvendelsesdato. Efter intense forhandlinger mellem Europa-Parlamentet og Rådet blev der ved forordning (EU) 2019/1009, på grundlag af dette forslag, fastsat en grænseværdi på 60 mg/kg fosforpentoxid, der vil være gældende fra den 16. juli 2022. Desuden har Europa-Kommissionen pligt til senest den 16. juli 2026 at revidere grænseværdierne for cadmiumindholdet i fosfatgødninger med henblik på at vurdere, om det kan lade sig gøre at nedsætte grænseværdierne til et passende lavere niveau. Kommissionen skal tage hensyn til miljøfaktorer, navnlig i forhold til de gældende jordbunds- og klimaforhold, sundhedsfaktorer samt socioøkonomiske faktorer, herunder forsyningssikkerheden.

8. Kommissionen vil behandle Danmarks meddelelse i overensstemmelse med artikel 114, stk. 4 og 6, i TEUF. I artikel 114, stk. 4, er det fastsat, at hvis en medlemsstat, efter at der er vedtaget en EU-harmoniseringsforanstaltning, ønsker at opretholde strengere nationale bestemmelser, som er begrundet i vigtige behov, hvortil der henvises i artikel 36 i TEUF, eller som vedrører miljøbeskyttelse eller beskyttelse af arbejdsmiljøet, giver den Kommissionen meddelelse om disse bestemmelser og om grundene til deres opretholdelse. Kommissionen skal inden 6 måneder efter meddelelsen bekræfte eller forkaste den danske bestemmelse. I løbet af denne periode skal Kommissionen konstatere, om den danske bestemmelse kan betragtes som en foranstaltning, der eksisterede før harmoniseringen, og fraviger harmoniseringsreglerne. I så fald skal Kommissionen konstatere, om opretholdelsen af bestemmelsen er begrundet i vigtige behov, jf. artikel 36 i TEUF, eller vedrører miljøbeskyttelse, at den ikke udgør et middel til vilkårlig forskelsbehandling eller en skjult begrænsning af samhandelen, og at den ikke udgør en uforholdsmæssig hindring for det indre markeds funktion.

9. Eventuelle bemærkninger til nærværende meddelelse sendes til Kommissionen inden 30 dage efter dens offentliggørelse. Kommissionen forbeholder sig ret til at meddele sådanne bemærkninger til den meddelende medlemsstat. Bemærkninger, der indsendes efter fristen, tages ikke i betragtning.

10. Yderligere oplysninger om den danske meddelelse fås ved henvendelse til: Europa-Kommissionen Generaldirektoratet for det Indre Marked, Erhvervspolitik, Iværksætteri og SMV'er GD GROW — Kontor D2 Kemikalier og plastindustri Tlf. +32 22950708 E-mail: grow-fertilising-products@ec.europa.eu

(1) Europa-Parlamentets og Rådets forordning (EU) 2019/1009 af 5. juni 2019 om fastsættelse af regler om tilgængeliggørelse på markedet af EU-gødningsprodukter og om ændring af forordning (EF) nr. 1069/2009 og (EF) nr. 1107/2009 og om ophævelse af forordning (EF) nr. 2003/2003 (EUT L 170 af 25.6.2019, s. 1).

(2) Rådets direktiv 76/116/EØF af 18. december 1975 om indbyrdes tilnærmelse af medlemsstaternes lovgivning om gødning (EFT L 24 af 30.1.1976, s. 21) og Rådets direktiv 80/876/EØF af 15. juli 1980 om indbyrdes tilnærmelse af medlemsstaternes lovgivning om ren ammoniumnitratgødning med højt nitrogenindhold (EFT L 250 af 23.9.1980, s. 7).

(3) Europa-Parlamentets og Rådets forordning (EF) nr. 2003/2003 af 13. oktober 2003 om gødninger (EUT L 304 af 21.11.2003, s. 1).

(4) Europa-Parlamentets og Rådets forordning (EF) nr. 764/2008 af 9. juli 2008 om procedurer for anvendelsen af visse nationale tekniske forskrifter på produkter, der markedsføres lovligt i en anden medlemsstat, og om ophævelse af beslutning nr. 3052/95/EF (EUT L 218 af 13.8.2008, s. 21).

(5) COM/2016/0157 endelig — 2016/084 (COD).